ข้อมูลสรุป (Executive Summary)

ธุรกิจของกลุ่มอาร์เอสมีลักษณะเป็นธุรกิจบันเทิงและกีฬาครบวงจร
โดยดำเนินกิจการในลักษณะกลุ่มบริษัท โดยมี บริษัท อาร์เอส จำกัด (มหาชน) เป็นบริษัทแม่
และถือหุ้นในบริษัทย่อยที่ทำธุรกิจต่างๆ กันออกไปในอุตสาหกรรมบันเทิงและกีฬา

ณ.วันที่ 31 ธันวาคม 2549 กลุ่มอาร์เอสมีบริษัทย่อยที่ประกอบธุรกิจด้านต่างๆกันทั้งสิ้น 9 บริษัท
ซึ่งครอบคลุม ธุรกิจเพลง ธุรกิจดิจิตอล ธุรกิจโชว์บิซ ธุรกิจภาพยนตร์ ธุรกิจกีฬา ธุรกิจสื่อโทรทัศน์
ธุรกิจสื่อวิทยุ และธุรกิจสื่อสิ่งพิมพ์

การดำเนินธุรกิจเพลงของกลุ่มอาร์เอสมีลักษณะครบวงจรซึ่งเริ่มต้นตั้งแต่กระบวนการผลิตและสร้างสรรค์งานเพลง
สร้างสรรค์การตลาด จัดจำหน่าย ส่งเสริมการขาย จัดเก็บลิขสิทธิ์
และการนำลิขสิทธิ์ไปหารายได้ในรูปแบบใหม่ๆ ซึ่งสินค้าเพลงของกลุ่ม
จะประกอบไปด้วยทั้งเพลงไทยสากล และเพลงไทยลูกทุ่ง
ปัจจุบันธุรกิจเพลงดำเนินการภายใต้บริษัทแม่ โดยมีค่ายเพลงที่รับผิดชอบการผลิตผลงานเพลงทั้งสิ้น
8 ค่ายเพลง เป็นการผลิตผลงานเพลงสตริง 7 ค่าย และผลงานเพลงลูกทุ่ง 1 ค่าย

ธุรกิจดิจิตอลเป็นอีกช่องทางหนึ่งของการบริหารทรัพย์สินทางปัญญาที่ทางบริษัทฯเป็นทั้งผู้ผลิต
และเป็นเจ้าของลิขสิทธิ์ โดยการให้บริการคอนเทนต์สำหรับโทรศัพท์ คอมพิวเตอร์
และเครื่องเล่นพกพาต่างๆ อาทิเช่น การให้บริการดาวน์โหลดเสียงเรียกเข้าโทรศัพท์(Ringtone)
การให้บริการดาวน์โหลดภาพดาราศิลปินเป็นภาพหน้าจอ(Wallpaper)
การให้บริการดาวน์โหลดเพลงดิจิตอลแบบเต็มเพลง(Full Song Download)
สำหรับคอมพิวเตอร์กับเครื่องเล่นพกพา ผ่านทางเว็บไซต์ www.mobiclub.net กับ
www.mixiclub.com

ในส่วนของธุรกิจโชว์บิซ ประกอบด้วย 4 ธุรกิจหลัก ได้แก่ การจัดคอนเสิร์ตทั้งในและต่างประเทศ,
การจัดอีเว้นท์และโชว์, งานโครงการราชการ และการบริหารศิลปิน
ในปีที่ผ่านมามีโปรเจกต์ขนาดใหญ่ที่บริษัทฯเข้าไปบริหารจัดการ เช่น
งานเทศกาลภาพยนตร์นานาชาติ(กรุงเทพฯ), งาน Pattaya Music Festival, งาน WWE
Smack Down Live Tour in Thailand ฯลฯ นอกจากนี้บริษัทได้ขยายธุรกิจสู่อีเว้นท์
และคอนเสิร์ตจากต่างประเทศ ด้วยการลงทุนในบริษัท อาร์เอส ไอดรีม เอ็นเตอร์เทนเม้นท์ จำกัด
ซึ่งมีความชำนาญในการผลิต
และบริหารจัดการงานโชว์ในรูปแบบของคอนเทนต์ประเภทหนึ่งด้วยการทำการตลาดที่ครบถ้วน
โดยมีตัวอย่างของอีเว้นท์ที่จะเกิดขึ้นในปี2550 เช่น ISUZU All Star Hero, Ultraman
World Tour, World Carnival เป็นต้น

สำหรับธุรกิจผลิตภาพยนตร์ บริษัทฯ มีภาพยนตร์ที่ออกฉายในโรงภาพยนตร์ทั้งสิ้น 5 เรื่อง ในปี
2549 ได้แก่ ผีเสื้อสมุทร ไทยถีบ รักจัง ผีคนเป็น และแสบสนิทศิษย์ส่ายหน้า
โดยภาพยนตร์แสบสนิทศิษย์ส่ายหน้า ทำรายได้จาก Box Office ถึง 95 ล้านบาท

ด้านธุรกิจกีฬา บริษัท อาร์เอส จำกัด (มหาชน) ได้ขยายตัวสู่ธุรกิจกีฬาเต็มรูปแบบ
โดยการเปิดตัวบริษัท อาร์เอส อินเตอร์เนชั่นแนล บรอดคาสติ้ง แอนด์สปอร์ต แมเนจเม้นท์ จำกัด
(RS International Broadcasting & Sports Management Co.,Ltd) หรือ RSbs
เพื่อดำเนินงานบริหารจัดการธุรกิจทางด้านกีฬาทุกประเภทแบบครบวงจร ภายใต้คอนเซ็ปต์ Know
the Games โดยโครงการสำคัญโครงการแรกของ RSbs คือ การเป็นผู้ได้รับลิขสิทธิ์บริหารจัดการ
การถ่ายทอดสดการแข่งขันฟุตบอลโลก 2 สมัยซ้อน คือ ในปี 2553 และ 2557

ในส่วนของธุรกิจสื่อโทรทัศน์นั้นกลุ่มอาร์เอสมีรายการโทรทัศน์ทั้งสิ้น 26 รายการ (ข้อมูล ณ วันที่
31 ธันวาคม 2549) ซึ่งประกอบด้วยรายการประเภท ละคร รายการวัยรุ่น
รายการประเภทสาระบันเทิง และ รายการเพลง
ซึ่งรายการทั้งหมดออกอากาศทางสถานีโทรทัศน์ช่อง 3 ช่อง 5 ช่อง 7 ช่อง 9 และ ช่องไอทีวี

สำหรับสื่อวิทยุนั้น บริษัทฯ ดำเนินธุรกิจภายใต้บริษัทย่อย ซึ่งมีสถานีวิทยุภายใต้การบริหารทั้งสิ้น 3
สถานี คือ

1.  สถานีวิทยุทหารเรือ FM 88.5 MHz ภายใต้แบรนด์ MAX 88.5

2.  สถานีวิทยุทหารเรือ FM 93.0 MHz ภายใต้แบรนด์ COOL93 Fahrenheit

3.  สถานีวิทยุทหารเรือ FM 106 MHz ภายใต้แบรนด์ LATTE 106 FM

ธุรกิจสื่อสิ่งพิมพ์ของกลุ่มอาร์เอส ประกอบด้วยนิตยสารสำหรับผู้หญิง “front”, ‘fame’
และงานหนังสือพ็อกเก็ตบุ๊คส์ในนามสำนักพิมพ์ “Poema Book” นอกจากนี้ อาร์เอส
ยังวางแผนการขยายกลุ่มผู้อ่านให้ครอบคลุมยิ่งขึ้นในส่วนของหนังสือพิมพ์รายวัน “dara daily”
และนิตยสารแทบลอยด์รายสัปดาห์ “dara daily Weekend”

ผลการดำเนินงานรวมของทั้งกลุ่มอาร์เอสตั้งแต่เดือนมกราคม ถึงธันวาคม 2549
แสดงรายได้รวมจากการประกอบธุรกิจจำนวน 3,140.2 ล้านบาท โดยมีสัดส่วนจากธุรกิจต่างๆ คือ

1.  ธุรกิจเพลงร้อยละ 31

2.  ธุรกิจดิจิตอลร้อยละ 8

3.  ธุรกิจโชว์บิซร้อยละ 18

4.  ธุรกิจภาพยนตร์ร้อยละ 8

5.  ธุรกิจสื่อร้อยละ 35

บริษัทฯ มีต้นทุนการผลิตทั้งสิ้น 2,231.4 ล้านบาท ค่าใช้จ่ายขายและบริหาร
(รวมค่าตอบแทนกรรมการ) 728.1 ล้านบาท และมีกำไรสุทธิจำนวน 154.6 ล้านบาท
คิดเป็นกำไรต่อหุ้น (มูลค่าหุ้นที่ตราไว้หุ้นละ 1 บาท) เท่ากับ 0.22 บาทต่อหุ้น

ปัจจุบันบริษัทฯ มีทุนจดทะเบียนจำนวน 700 ล้านบาท แบ่งออกเป็นหุ้นสามัญจำนวน 700ล้านหุ้น
มูลค่าที่ตราไว้หุ้นละ 1 บาท เป็นทุนชำระเต็มมูลค่าแล้ว

หมายเหตุ

1.  ปัจจัยความเสี่ยงได้แสดงไว้ในข้อ 1

2.  สรุปโครงสร้างกลุ่มบริษัท, รายการที่เกี่ยวโยงกัน,
    ฐานะการเงินของบริษัทและผลการดำเนินงานได้แสดงไว้ในข้อ 8, ข้อ 11 และข้อ 12
    ตามลำดับ

3.  การวิเคราะห์ผลการดำเนินงานและฐานะการเงินได้แสดงไว้ในข้อ 12